ইলেকট্রিসিটি জেনারেশন কোম্পানি অব বাংলাদেশ

ইলেকট্রিসিটি জেনারেশন কোম্পানি অব বাংলাদেশ হল বাংলাদেশের সরকারি মালিকানাধীন একটি বিদুৎ উৎপাদনকারী কোম্পানি। এর সদরদপ্তর ঢাকায় অবস্থিত এবং এটি  বাংলাদেশ বিদ্যুৎ উন্নয়ন বোর্ডের আওতাধীন একটি প্রতিষ্ঠান।

ইতিহাস 
বাংলাদেশ সরকারের বিদ্যুৎ সেক্টর রিফর্ম এর আওতায় বাংলাদেশ বিদ্যুৎ উন্নয়ন বোর্ড এর একটি প্রতিষ্ঠান হিসেবে ১৯৯৪ সালের কোম্পানি আইন অনুযায়ী প্রাইভেট লিমিটেড কোম্পানি হিসেবে ২৩ নভেম্বর ১৯৯৬ তারিখে মেঘনাঘাট পাওয়ার কোম্পানি লিমিটেড গঠিত হয়। পরবর্তীতে, ১৬ ফেব্রুয়ারী ২০০৪ তারিখে মেঘনাঘাট পাওয়ার কোম্পানি লিমিটেড এর নাম পরিবর্তন হয়ে ইলেক্ট্রিসিটি জেনারেশন কোম্পানি অব বাংলাদেশ লিমিটেড (ইজিসিবি) রাখা হয়। ইজিসিবি ১৫ জানুয়ারী ২০০৯ তারিখে প্রাইভেট লিমিটেড কোম্পানি থেকে পাবলিক লিমিটেড কোম্পানিতে রূপান্তরিত হয়। বর্তমানে কোম্পানির অনুমোদিত মূলধন ৫,০০০ (পাঁচ হাজার) কোটি টাকা।

পরিচিতি 

প্রাথমিক পর্যায়ে তিনটি বিদ্যুৎ উৎপাদন কেন্দ্র নির্মাণ প্রকল্প বাস্তবায়ন শুরু করার মাধ্যমে ইজিসিবি’র কার্যক্রম শুরু হয়। প্রকল্প তিনটির মধ্যে সিদ্ধিরগঞ্জ ২´১২০ মেগা ওয়াট পিকিং পাওয়ার প্লান্ট (পিপিপি) হতে ০৫ ফেব্রুয়ারী ২০১২ তারিখে, হরিপুর ৪১২ মেগা ওয়াট কম্বাইন্ড সাইকেল পাওয়ার প্লান্ট (সিসিপিপি) হতে ০৬ এপ্রিল ২০১৪ তারিখে, সিদ্ধিরগঞ্জ ৩৩৫ মেগা ওয়াট সিসিপিপি এর সিম্পল সাইকেল (গ্যাস টারবাইন) হতে ০১ মে ২০১৮ তারিখে এবং কম্বাইন্ড সাইকেল (স্টীম টারবাইন) হতে ০৯ সেপ্টেম্বর ২০১৯ তারিখে বাণিজ্যিকভাবে বিদ্যুৎ উৎপাদন শুরু হয়। ইজিসিবি লিমিটেডের তিনটি বিদ্যুৎ কেন্দ্রের বর্তমান মোট বিদ্যুৎ উৎপাদন ক্ষমতা ৯৫৪ মেগা ওয়াট।

লক্ষ্য ও উদ্দেশ্য 
“শেখ হাসিনার উদ্যোগ, ঘরে ঘরে বিদ্যুৎ” স্লোগানে সরকার ২০২১ সালের মধ্যে সবার জন্য বিদ্যুৎ সুবিধা নিশ্চিত করতে প্রতিশ্রুতিবদ্ধ। সরকারের ৭ম পঞ্চবার্ষিক পরিকল্পনা, এসডিজি এবং বিদ্যুৎ উৎপাদন মহাপরিকল্পনার লক্ষ্যমাত্রা বাস্তবায়নে ইজিসিবি বিভিন্ন মেয়াদে পরিকল্পনা গ্রহণ করেছে। ফেনী এবং মুন্সীগঞ্জ জেলায় গ্যাস ভিত্তিক বিদ্যুৎ কেন্দ্রের পাশাপাশি কয়লা, ডুয়েল-ফুয়েল, লিকুইড ফুয়েল এবং নবায়নযোগ্য জ্বালানি ভিত্তিক বিদ্যুৎ কেন্দ্র স্থাপনের পরিকল্পনা গ্রহণ করা হয়েছে। যৌথ উদ্যোগের মাধ্যমে বিদ্যুৎ কেন্দ্র নির্মাণ প্রকল্প বাস্তবায়নের উদ্যোগ গ্রহন করা হয়েছে।

বাংলাদেশের নবায়নযোগ্য জ্বালানী নীতিমালা অনুযায়ী বাংলাদেশ সরকার কর্তৃক ২০২০ সালের মধ্যে নবায়নযোগ্য শক্তির উৎস থেকে ১০% বিদ্যুৎ উৎপাদনের লক্ষ্যমাত্রা নির্ধারণ করা হয়েছে। উক্ত লক্ষ্যমাত্রা, এসডিজি, পাওয়ার সিষ্টেম মাস্টার প্ল্যান (পিএসএমপি)’২০১৬ এর সাথে সঙ্গতি রেখে এবং জীবাশ্ম জ্বালানীর উপর নির্ভরতা কমানো ও কার্বন নির্গমন হ্রাসকরণে বাংলাদেশের Nationally Determined Contribution (NDC) লক্ষ্যমাত্রা অর্জনের উদ্দেশ্যে ইজিসিবি ফেনী জেলার সোনাগাজীতে সৌর ও বায়ুচালিত বিদ্যুৎ কেন্দ্র স্থাপনের জন্য অধিগ্রহণকৃত ভূমিতে পর্যায়ক্রমে বিভিন্ন প্রকল্পের মাধ্যমে সৌর এবং বায়ুচালিত বিদ্যুৎ কেন্দ্র নির্মাণের কার্যক্রম গ্রহণ করেছে।

দেশের সার্বিক বিদ্যুৎ উৎপাদন ঘাটতি পূরণ করা এবং বিদ্যুৎ ব্যবস্থার গুনগত মান উন্নয়ন, জ্বালানী নিরাপত্তা নিশ্চিতকরণ, জ্বালানী বহুমূখীকরণ এবং বৈশ্বিক উষ্ণতা প্রতিরোধে নবায়নযোগ্য জ্বালানী থেকে বিদ্যুৎ উৎপাদন, লো-ভোল্টেজ সমস্যা দূরীকরণ, কারিগরী লস কমানো, অধিক সংখ্যক লোককে বিদ্যুৎ ব্যবস্থার আওতায় আনা, দেশের অবকাঠামোগত উন্নয়ন ও অর্থনৈতিক কর্মকাণ্ডে গতিশীলতা আনয়ন এবং মানব সম্পদ উন্নয়নের লক্ষ্যে উপরোক্ত বিদ্যুৎ উৎপাদন কেন্দ্র স্থাপনের উদ্যোগ গ্রহণ করা হয়েছে।

ইজিসিবি ২০ মে ২০১৯ তারিখে বুরো ভেরিটাস সার্টিফিকেশন হোল্ডিং SAS- যুক্তরাজ্য শাখা থেকে ISO 9001:2015, ISO 14001:2015 এবং ISO 45001:2018 সনদ অর্জন করে। ইজিসিবি Enterprise Resource Planning (ERP) এবং Enterprise Asset Management (EAM) এর সাতটি মডিউল বাস্তবায়ন সম্পন্ন করেছে।

তথ্যসূত্র 

বাংলাদেশের সরকারি মালিকানাধীন কোম্পানি
১৯৯৬-এ প্রতিষ্ঠিত কোম্পানি
১৯৯৬-এ বাংলাদেশে প্রতিষ্ঠিত
ঢাকা ভিত্তিক কোম্পানি
১৯৯৬-এ প্রতিষ্ঠিত বাংলাদেশী কোম্পানি
বাংলাদেশের বিদ্যুৎ কোম্পানি
ঢাকা ভিত্তিক সংগঠন
সরকারি মালিকানাধীন শক্তি কোম্পানি